הסוכנות לביטחון לאומי

הסוכנות לביטחון לאומי (באנגלית: National Security Agency, או בראשי תיבות: NSA) היא סוכנות ביון ממשלתית של ארצות הברית, האחראית על מודיעין אותות (Sigint – Signal Intelligence) – ניטור גלובלי הכולל מעקב אחר אותות אלקטרוניים, איסופם ועיבודם, מעקב אחר תקשורת זרה, ופיתוח דרכי הצפנה ואותות – עבור מודיעין חוץ וביון נגדי. ארגון זה, שהוקם ב-4 בנובמבר 1952 על ידי הנשיא הארי טרומן, הוא חלק ממחלקת ההגנה האמריקאית ומדווח במקביל למנהל המודיעין הלאומי. ה-NSA גם אחראי על הגנת דרכי התקשורת ומערכות המידע הממשלתיות של ארצות הברית מפני חדירה זרה ולוחמת רשת.

היסטוריה
ה-NSA הוקם על בסיס AFSA – סוכנות הביטחון של הכוחות המזוינים, שהוקמה ב-20 במאי 1949 לאחר מלחמת העולם השנייה כארגון של מחלקת ההגנה בפיקוד המטות המשולבים, המופקד על מודיעין אלקטרוני ומודיעין אותות ותיאום מבצעי פיצוח צפנים עם יחידות צבא אחרות. אולם לסוכנות לא הייתה השפעה רבה עד להקמת ה-NSA באופן רשמי בנובמבר 1952.

מטה ה־NSA נמצא בפורט מיד שבמרילנד, כ־6 מיילים צפונה מוושינגטון. תמונות מראות כי יש כ־18,000 מקומות חנייה באתר, אך רוב הסברות טוענות שכוח העבודה של ה־NSA הוא בסביבות פי 2 ממספר זה.

ראש הסוכנות לביטחון לאומי הנוכחי הוא הגנרל טימותי יו. ראשי הסוכנות הם בדרך כלל גנרלים או אדמירלים.

החל משנת 1968 הסוכנות מפעילה מרכז המבצעים לביטחון לאומי.

ב-2017 נחשפה לציבור פרשיית דליפת מידע קריטית מה-NSA שהובילה לדליפת כלים ושיטות של הסוכנות שפגעה באופן מהותי ביכולת האיסוף של הסוכנות. לפי ההערכות, כלים אלו הגיעו לידם של The Shadow Brokers ונוצלו למתקפות סייבר.

לאחר פיגועי 11 בספטמבר
פיגועי 11 בספטמבר היוו נקודת מפנה. חודש וחצי לאחר אירוע הטרור נחקק חוק הפטריוט שאפשר מעקב, איסוף נתונים והאזנות סתר לשיחות טלפון של אזרחים בארצות הברית. בהמשך, במסגרת תוכנית פריזמה, הוחלט שהמידע שעובר בשרתי מיקרוסופט, יאהו, גוגל, פייסבוק, יוטיוב, סקייפ ואפל יימסר לסוכנות, כלומר לשלטונות ארצות הברית.

בשנת 2014 נחשף שהסוכנות מנצלת תוכנת Dishfire לאיסוף מאות מיליוני הודעות טקסט מדי יום בכל העולם.

הסוכנות בתרבות הפופולרית
כגוף ההצפנה העיקרי של ארצות הברית, הסוכנות היוותה השראה לסרטי קולנוע וספרים רבים.

ספרים
 הדמות הראשית בספרו של טום קלנסי "סערה אדומה עולה", הגיבור הראשי רוברט טולנד הוא אנליסט NSA המתמחה במודיעין אותות. הארגון גם משחק תפקיד עיקרי בעלילת הספר "שן הנמר". סדרת ספרי תא ספלינטר מתרכזת אף היא בסוכנות NSA ואגף פיקטיבי בו בשם "אשלון השלישית".
 בשנת 1998 פרסם הסופר דן בראון את המותחן "מבצר דיגיטלי", שעלילתו נסובה סביב ארגון זה, כשהמוטו המרכזי שלו הוא "מי ישמור על השומרים".
 בשנת 2002 פרסם הסופר החרדי נחמן גרשונוביץ סדרת ספרים בשם "פתח מילוט" הכוללת שלושה חלקים: 'תופת', 'הישרדות' ו'הפאזל' (א' וב'). בעלילת הסדרה מתוארת ה'מחלקה לטלקומוניקציה ביטחונית' ב-NSA.

סרטים
 "קונספירציה הדרגתית" מ-2009 מגולל את קורותיה של מערכת מחשב של ה-NSA שיוצאת משליטה.
 "קוד פרוץ" מ-1998 מגולל את ניסיונותיו של ה-NSA למנוע את חשיפתו של צופן ממשלתי חשאי.
 "מת לחיות 4.0" מ-2007 מתמקד בחבלה במערכת המחשוב, שמאתגרת את ה-NSA.
 אחד מהנבלים בסרט "למות ביום אחר" מ-2002 הוא סוכן NSA.

ראשי הסוכנות
 ראלף קאנין (נובמבר 1952 – נובמבר 1956)
 ג'ון סמפורד (1956 – נובמבר 1960)
 לורנס פרוסט (1960 – ינואר 1962)
 גורדון בלייק (ינואר 1962 – יוני 1965)
 מרשל קרטר (1965 – אוגוסט 1969)
 נויל גיילור (1969 – 1972)
 סמואל פיליפס (אוגוסט 1972 – אוגוסט 1973)
 לו אלן הבן (1973–1977)
 רוברט ריי אינמן (1977 – אפריל 1981)
 לינקולן פורר (1981 – מאי 1985)
 ויליאם אודום (1985–1988)
 ויליאם סטודמן (1988–1992)
 ג'ון מק'קונל (1992–1996)
 קנת מיניהאן (1996–1999)
 מייקל היידן (מרץ 1999 – 2005)
 קית ב. אלכסנדר (2005–2014)
 מייקל ס. רוג'רס (2014–2018)
פול נקאסוני (מאי 2018 –פברואר 2024)
טימותי יו (פברואר 2024 — אפריל 2025)
 ויליאם הרטמן (ממלא מקום מאפריל 2025)

ראו גם
 שירות הביטחון המרכזי
 אשלון
 Data Encryption Standard
 Advanced Encryption Standard

 קישורים חיצוניים 



 אתר ה־NSA






הערות שוליים

*
קטגוריה:ארצות הברית: ארגונים ממשלתיים
קטגוריה:גופי הצפנה ופיצוח צפנים
קטגוריה:ביטחון לאומי
קטגוריה:מודיעין אותות
קטגוריה:מחלקת ההגנה של ארצות הברית
קטגוריה:קהילת המודיעין האמריקאית